ธปท.อ้อนแบงก์ ยกเว้นค่าเช่า วางอีดีซีร้านเล็ก
ธปท.ขอความร่วมมือแบงก์ไม่ให้เก็บค่าเช่า หรือค่าวางเครื่องอีดีซีกับร้านค้า หวังส่งเสริมใช้อี-เพย์เมนต์ มากขึ้น ลดใช้เงินสดตามแผนที่วางไว้
27 มิ.ย. 2559

ธปท.ขอความร่วมมือแบงก์ไม่ให้เก็บค่าเช่า หรือค่าวางเครื่องอีดีซีกับร้านค้า หวังส่งเสริมใช้อี-เพย์เมนต์ มากขึ้น ลดใช้เงินสดตามแผนที่วางไว้
นางนิศารัตน์ ไตรรัตน์วรกุล ผู้อำนวยการอาวุโส ฝ่ายนโยบายระบบการชำระเงิน สายนโยบายสถาบันการเงิน ธนาคารแห่งประเทศไทย (ธปท.) เปิดเผยว่า ธปท.ได้ขอความร่วมมือไปยังสถาบันการเงิน ไม่ให้คิดค่าเช่าเครื่องหรือค่าวางเครื่องรับชำระเงินผ่านบัตร (อีดีซี) กับร้านค้าที่จะติดตั้งเครื่อง เพื่อเป็นอีกช่องทางหนึ่งในการขยายการใช้บัตรในการชำระค่าสินค้าและบริการ แทนเงินสดให้มากขึ้น ตามแผนการพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (เนชั่นแนล อี-เพย์เมนต์)ตามนโยบายของรัฐบาล เพราะหากมีเครื่องรับชำระเงินจำนวนมากขึ้น จะทำให้ใช้ได้สะดวกขึ้น ย่อมจะช่วยจูงใจให้คนหันมาใช้จ่ายผ่านช่องทางอิเล็กทรอนิกส์มากขึ้นด้วย
อย่างไรก็ดี ขณะนี้ยังไม่ได้ข้อสรุปในรายละเอียดของราคาเกี่ยวกับค่าเครื่องอีดีซีที่ชัดเจนว่าควรคิดอัตราเท่าไหร่ อย่างไร คิดค่าใช้จ่ายหรือไม่คิดในส่วนใดบ้าง โดยยังอยู่ระหว่างหารือร่วมกับสมาคมธนาคารไทย สำหรับวงเงินในการรับชำระผ่านเครื่องอีดีซีจะเริ่มตั้งแต่ 20 บาทขึ้นไป
“ในส่วนค่ามัดจำเครื่อง ค่าประกันเครื่อง หรือค่าป้องกันความเสี่ยงจากความเสียหาย แบงก์สามารถคิดได้เหมือนเดิม แต่เราขอความร่วมมือไม่ให้คิดค่าวางหรือค่าเช่าเครื่องอีดีซีกับทางแบงก์ไปจริง เพราะเราอยากจูงใจให้ร้านค้าเล็กๆ เข้ามาร่วมให้มากขึ้น จะได้ส่งเสริมให้คนใช้มากขึ้น ใช้ได้สะดวกขึ้น ไปที่ไหนก็มีเครื่องรับให้กว้างขวางที่สุด ถ้าแบงก์ไปคิดค่าวางเครื่องสูงไป ร้านค้ารายย่อยๆ อาจจะไม่อยากเข้ามาร่วม หากในระยะต่อไปคนหันมาใช้จ่ายช่องทางนี้มากขึ้น ก็จะเป็นผลดีต่อแบงก์ด้วยเช่นกัน” นางนิศารัตน์ กล่าว
ทั้งนี้ ก่อนหน้านี้รัฐบาลมีนโยบายในการกระจายการวางเครื่องอีดีซีให้มากที่สุด เพื่อให้เกิดความสะดวกสำหรับประชาชนในการใช้บัตรในการชำระค่าสินค้าและบริการแทนการใช้เงินสดโดยมีการกำหนดให้แบ่งจุดวางเครื่องอีดีซีออกเป็น 4 กลุ่ม คือ 1.สถานที่ราชการ จำนวนประมาณ 1 แสนจุด 2.นิติบุคคลที่จดทะเบียนกับกระทรวงพาณิชย์ 3.กลุ่มบุคคลธรรมดาที่จดทะเบียนการค้ากับกระทรวงพาณิชย์ และ 4.กลุ่มธุรกิจที่จดทะเบียนจ่ายภาษีมูลค่าเพิ่ม (แวต) กับกรมสรรพากร โดยปัจจุบันมีเครื่องอีดีซีทั่วประเทศประมาณ 3 แสนเครื่อง ทำให้รัฐบาลต้องการวางเครื่องอีดีซีให้ทั่วถึงตามเป้าหมาย 2 ล้านเครื่องโดยให้ร้านค้ารายเล็กๆ เข้าถึงเครื่องรับบัตรได้มากขึ้น แต่เนื่องจากราคาเครื่่องยังสูง ประมาณ 3,000-4,000 บาท/เครื่อง ทำให้ร้านเล็กๆ ไม่คุ้มค่าที่จะซื้อหรือเช่าเครื่องมา